दुर्भाग्य से यह स्वार्थीपन भी आज दुतरफा हो गया है। आराम की चाह ने कई माता-पिताओं को भी अपने बच्चों के प्रति असंवेदनशील बना दिया है। ऐसे लोग बच्चों को एक बोझ के रूप में देखते हैं जिसे उन्हें जल्दी से जल्दी उतारना है ताकि वे फिर से आराम और मौज-मस्ती से रह सकें। बच्चों को जल्द से जल्द आत्मनिर्भर बना कर ऐसे माता-पिता स्वयं भी अब अपनी तमाम जिम्मेदारियों से मुक्त हो जाना चाहते हैं। बच्चों का भार उतारने के लिए वे उनकी शिक्षा पर,उनके कोचिंग पर, किसी अच्छी शिक्षण-संस्था में उनके प्रवेश पर चाहे जितना खर्च उठाने को तैयार रहते हैं। ऐसे लोग अपनी तरह अपने बच्चों को भी दूसरों के काम नहीं आने देना चाहते। वे उन्हें उन कामों में वक्त जाया नहीं करने देना चाहते जो उनमें परोपकार और निस्वार्थ सेवा के भावों का विकास कर उन्हें उपयोगी नागरिक या रिश्तेदार बनाए। तुम्हें प्रतिदिन ऐसा भी कुछ करना चाहिए जो शुद्धत: परोपकार की भावना से किया गया हो और जिसके एवज में तुम किसी व्यक्तिगत लाभ की अपेक्षा न रखते हो, जैसी कोई नैतिक शिक्षा देने के बजाय आज के ये मां-बाप अपने बच्चों में, वही करो जिससे तुम्हें व्यक्तिगत लाभ हो, जैसा विचार विकसित करने को अधिक कल्याणकारी मानते हैं। बढ़ती हुई आत्मकेंद्रितता ने हमारे समाज में व्याप्त प्रेम को धीरे-धीरे निर्वासित कर दिया है। कुछ लोग शायद कहें कि जात-पांत और विभिन्न सामाजिक वर्गों में बंटे भारतीय समाज में प्रेम-भाव पहले भी बहुत व्यापक नहीं था ; किन्तु इस बात को नकारना मुश्किल है कि पहले वह जहां-जहां और जितनी मात्रा में था वहां भी वह अब पहले की तुलना में काफी कम हो गया है।